郑刚中
送符正民罢倅永嘉
去年敛板趋庭侧，门前杨柳金如色。
今年公去柳何如，已作凉阴舞寒碧。
岁月匆匆无足恨，离合人生那免得。
身如汀雁偶相逢，自是不须论定迹。
我今胡为抱不满，攀辕益为邦人惜。
永嘉雄望城海滨，吏久不良民弊积。
年来开府皆钜公，旁助划除知有力。
岁当乙卿夏不雨，旱雾吹风千里赤。
爱人节费惜锱铢，廪廥单穷犹足食。
北方兴师日千金，州县皇皇虑供亿。
溥哉时发仁人言，未至取鱼忧竭泽。
青衫幕吏有何能，造物见怜相抆拭。
自知愚拙生霾雾，临事昏蒙无远识。
天机遇触狂态作，掐鼻炙眉成痼癖。
唯公道眼借馀青，颇许披心露真率。
人生感因未易言，正恐不能同木石，
仙才秀骨公所有，化作文章可华国。
持身况若玉壶冰，透里无尘只清白。
暂分半刺聊尔耳，此岂能令公议塞。
行当摆脱州县冗，下跨秋风开六翮。
夔龙有室俱可入，愿吐诗书资硕画。
自馀强饭无足云，转首潮平江树隔。